Lp Erkki Keldo

Majandus- ja tööstusminister Meie 30. oktoober 2025 nr 1-3/107

**EPKK ettepanek töölepingu seaduse ja alkoholiseaduse muutmise seaduse eelnõu täiendamiseks**

Eesti Põllumajandus-Kaubanduskoda (EPKK), mis koondab üle 30 000 juriidilise ja füüsilise isiku teeb ettepaneku töölepingu seaduse ja alkoholiseaduse muutmise seaduse eelnõu menetluse käigus muuta töölepingu seaduse §-i 43, et võimaldada üle 15-aastastel alaealistel töötada seadusest tulenevate piirangutega.

Seoses koolikohustuse ea tõstmisega 18. eluaastani on oluliselt vähenenud noorte võimalused töötada. Kehtiva töölepingu seaduse § 43 lg 3 p 3 järgi loetakse vähemalt 15-aastase õppimiskohustusliku töötaja täistööajaks vaid 2 tundi päevas ja 12 tundi nädalas õppeveerandi kestel ning 8 tundi päevas ja 40 tundi nädalas koolivaheajal. Lisaks ei tohi alaealine töötada koolivaheajal rohkem kui poole vaheaja kestusest.

EPKK liikmete tagasiside põhjal ei ole ettevõtjatel võimalik ega mõistlik sellistel tingimustel noori tööle võtta – näiteks loomakasvatusettevõtetes kulub juba farmi sisenemiseks vajalikele hügieeniprotseduuridele ligi pool tundi, mis arvestatakse tööajaks. Kahe tunni pikkune tööaeg ei kata töö korraldamise ega väljaõppeks kuluvat aega ning seetõttu jäävad noored tööturult kõrvale.

Muudatus mõjutab oluliselt ka kutseõppes osalevaid noori, kelle võimalused omandada praktilist töökogemust on piiratud. Ettevõtjad on väljendanud ebakindlust, kuidas tõlgendada tasustatud praktikat – kas seda käsitletakse töölepingu seaduse tähenduses töötamisena. Kuigi töölepingu seaduse § 43 lg 4¹ võimaldab kutseõppeasutuse õppijal olla tööpraktikal 14-aastase puhul 7 tundi päevas ja 35 tundi seitsmepäevase ajavahemiku jooksul ning vähemalt 15-aastasel 8 tundi päevas ja 40 tundi seitsmepäevase ajavahemiku jooksul, ei ole selge, kas praktika käigus makstava töötasu puhul kehtivad samad piirangud.

Samuti juhime tähelepanu, et paljud gümnaasiumid on suunatud kindlatele erialadele – näiteks Tallinna Laagna Gümnaasiumi ja Tartu Tamme Gümnaasiumi IT- ja tervishoiusuunad, kus praktiline töökogemus on õppimise jätkamisel kõrgkoolis oluliseks eeliseks.

Põhikooli- ja gümnaasiumiseaduse § 15 lg 3 järgi peab iga gümnaasium riiklikus õppekavas esitama ühe ainevaldkonnana mh ka loodusaineid, mille puhul on mitmed gümnaasiumid loonud bioloogia kursuse, mis annab laiemad teadmised just põllumajanduse ja toidutootmise karjääri valinutele. Noorte võimalus tööturul ametitega tutvuda toetab teadlikku karjäärivalikut, arendab kohusetundlikkust ja majanduslikku iseseisvust.

Seetõttu teeb EPKK ettepaneku **taastada töölepingu seaduse varasem redaktsioon (RT I, 02.05.2024, 28) ning tunnistada kehtetuks § 43 lg 3 p 3**, mis piirab õppimiskohustuslike noorte tööaega.

Lisaks juhime tähelepanu töölepingu seaduse § 7 lg 4¹ sõnastusele, mille järgi võib tööandja sõlmida 13-aastase alaealisega töölepingu järgmiste tööde tegemiseks nagu põllumajandustööd, kaubandus- või teenindusettevõttes tehtavad abitööd, toitlustus- või majutusettevõttes tehtavad abitööd või muud tööd, mis vastavad käesoleva paragrahvi lõigetes 2 ja 4 sätestatud nõuetele. Praegune sõnastus võib jätta eksliku mulje, et samasid töid ei tohi teha 14-aastane alaealine. Soovitame normi sõnastust täpsustada, et see kajastaks üheselt vanusepiiranguid ja lubatud tööliike.

Loodame, et esitatud ettepanekuid arvestatakse eelnõu lõppversiooni koostamisel. Oleme valmis oma seisukohti ja ettepanekuid täiendavalt põhjendama ning vajadusel neid selgitama nii kirjalikult kui ka suuliselt.

Lugupidamisega

/allkirjastatud digitaalselt/

Meeli Lindsaar

EPKK toiduvaldkonna juht

Teadmiseks: Regionaal- ja Põllumajandusministeerium